মোঃ শাহজাহান আলী একজন মুক্তিযোদ্ধা। মুক্তিযুদ্ধে তিনি ৯ নম্বর সেক্টরে যুদ্ধে অংশগ্রহণ করেন। তাঁর মুক্তিবার্তা নম্বর-০৪০৬০১০০৬০, গেজেট নম্বর-১৪৭, কল্যাণ ট্রাষ্ট নম্বর ৫০৩৪। দুই ছেলে ও স্ত্রীকে নিয়ে তাঁর সংসার। বড় ছেলে শাহ আলিফ প্রিন্স ঢাকার এলিফ্যান্ট রোডে অবস্থিত মোবাইল ফোন কোম্পানীর এয়ারটেল কাষ্টমার সার্ভিসে চাকুরী করতো। ২৫ ফেব্রুয়ারি ২০১২ তিনি ব্যবসার কাজে বাসার বাইরে ছিলেন। রাত আনুমানিক ১১.০০টায় তাঁর ছোট ছেলে মোঃ শাহ ইয়াহ মোবাইল ফোনে ফোন করে তাঁকে জানায় যে, শাহ আলিফ প্রিন্স কর্মস্থল থেকে বাসায় ফেরেনি। তিনি তখন আলিফের মোবাইল ফোনে ফোন করে তা বন্ধ পান। সে সময়ে তিনি তাঁর আত্মীয়-স্বজন ও আলিফের বন্ধুদের কাছে ছেলের নিখোঁজ হওয়ার বিষয়টি জানান।